黄泥坂詞
作者：蘇軾
朝代：宋

paragraphs: 出臨臯而東騖兮，並叢祠而北轉。
走雪堂之陂陀兮，歷黄泥之長坂。
大江洶以左繚兮，渺雲濤之舒卷。
草木層累而右附兮，蔚柯丘之葱蒨。
余旦往而夕還兮，步徙倚而盤桓。
雖信美而不可居兮，苟娛余于一眄。
余幼好此奇服兮，襲前人之詭幻。
老更變而自哂兮，悟驚俗之來患。
釋寶璐而被繒絮兮，雜市人而無辨。
路悠悠其莫往來兮，守一席而窮年。
時游步而遠覽兮，路窮盡而旋反。
朝嬉黄泥之白雲兮，暮宿雪堂之青烟。
喜魚鳥之莫余驚兮，幸樵蘇之我嫚。
初被酒以行歌兮，忽放杖而醉偃。
草爲茵而塊爲枕兮，穆華堂之清宴。
紛墜露之濕衣兮，升素月之團團。
感父老之呼覺兮，恐牛羊之予踐。
于是蹶然而起，起而歌曰。
月明兮星稀，迎余往兮餞余歸。
歲既宴兮草木腓，歸來歸來兮，黄泥不可以久嬉。